### NN 140/2025 (14.11.2025.), Izmjene i dopune Statuta Turističke zajednice Ličko-senjske županije

TURISTIČKA ZAJEDNICA
 LIČKO-SENJSKE ŽUPANIJE

2096

Na temelju članka 12. i 15. Zakona o turističkim zajednicama i promicanju hrvatskog turizma (»Narodne novine« 52/2019 i 42/20), a u svezi s člankom 52. Zakona o turizmu (»Narodne novine« 156/23), Skupština Turističke zajednice Ličko-senjske županije, uz prethodnu suglasnost Ministarstva turizma i sporta, na II. sjednici održanoj 31. listopada 2025., donijela je

IZMJENE I DOPUNE STATUTA

TURISTIČKE ZAJEDNICE LIČKO-SENJSKE ŽUPANIJE

Članak 1.

U Statutu Turističke zajednice Ličko-senjske županije (»Narodne novine« 92/20 – u daljnjem tekstu: Statut) u članku 8., stavku 1., iza točke 4.7. dodaju se nove točke 5. i 6. koje glase:

»5. Praćenje razvoja i održivosti turizma

5.1. prati održivost razvoja turizma na razini destinacije

5.2. prikuplja, prati i analizira podatke iz javno dostupnih izvora i službenih evidencija javnopravnih tijela o pokazateljima održivosti i druge podatke vezane uz turizam i utjecaj turizma na druge djelatnosti te o raspoloživoj infrastrukturi, suprastrukturi i socio-demografskim pokazateljima

5.3. dostavlja podatke iz točke 5.2. ovog članka putem integriranog informacijskog sustava turizma

5.4. prikuplja i čuva podatke koji nisu dostupni putem integriranog informacijskog sustava turizma

5.5. podatke iz točke 5.4. ovog članka dostavlja Ministarstvu u elektroničkom obliku pogodnom za strojno čitanje podatka najkasnije 30 dana prije roka za objavu vrijednosti pokazatelja.

6. Upravljanje destinacijom

6.1. izrađuje prijedlog upravljanja destinacijom

6.1.2. provodi javno savjetovanje o prijedlogu izrađenog plana upravljanja destinacijom te na drugi primjeren način osigurava sudjelovanje lokalnog stanovništva u postupku donošenja plana upravljanja destinacijom, sukladno propisu kojim se uređuje pravo na pristup informacijama

6.1.3. donosi odluku o upućivanju prijedloga plana upravljanja destinacijom na usvajanje predstavničkom tijelu

6.1.4. usvojeni plan upravljanja destinacijom objavljuje na mrežnim stranicama turističke zajednice

6.2. integrirano upravlja destinacijom na temelju plana upravljanja destinacijom

6.2.1. upravlja destinacijom kroz razvoj turističkih proizvoda, koordinaciju sa ostalim dionicima u osiguravanju infrastrukture, kao i razvoj ljudskih potencijala, uz prethodnu analizu stanja i potreba destinacije, postojećih elemenata destinacije, osobito razine digitalizacije, pristupačnost i održivost te identificiranje potencijala na kojima se može graditi razvoj

6.2.2. okuplja i koordinira dionike i marketinške potpore, a radi osmišljavanja i razvoja proizvoda

6.3. upravlja turističkim tokovima

6.3.1. izrađuje plan dolaska posjetitelja na lokaciju s prijedlogom plana razgleda i vremena trajanja

6.3.2. izrađuje plan rasporeda i dinamike uplova i opskrbe brodova na kružnom putovanju

6.3.3. izrađuje plan rasporeda i dinamike dolazaka autobusa i iskrcaja putnika na frekventnim turističkim mjestima

6.3.4. provodi druge mjere u skladu sa zadaćama turističke zajednice propisanim odredbama Zakona o turizmu i odredbama Zakona o turističkim zajednicama i promicanju hrvatskog turizma

6.4. surađuje s jedinicama lokalne i područne (regionalne) samouprave

6.4.1. osigurava podatke za donošenje odluka o upravljanju razvojem održivog turizma

6.4.2. predlaže mjere za razvoj destinacije

6.4.3. predlaže mjere za smanjenje preopterećenosti komunalne infrastrukture i turističkih atrakcija

6.4.4. predlaže donošenje odluka na temelju plana upravljanja destinacijom

6.4.5. predlaže mjere upravljanja turističkim tokovima

6.4.6. pruža drugu stručnu podršku u okviru propisanih zadaća

6.5. surađuje sa tijelom državne uprave nadležnim za turizam u razvoju turističke politike

6.6. daje podršku drugim tijelima državne uprave u poslovima od značaja za razvoj destinacije.«

Članak 2.

U članku 22. Statuta, iza točke 15. dodaje se nova točka 16. koja glasi:

»Daje prijedlog Plana upravljanja destinacijom županijskoj skupštini.«

Dosadašnja točka 16. postaje točka 17.

Članak 3.

Članak 30. Statuta mijenja se i glasi:

Predsjednik Zajednice:

1. predstavlja Zajednicu,

2. saziva i predsjeda Skupštini Zajednice,

3. saziva i predsjeda Turističkom vijeću,

4. organizira, koordinira i usklađuje rad i aktivnosti Zajednice u skladu sa Zakonom, ovim Statutom i programom Zajednice,

5. brine se o zakonitom i pravodobnom izvršenju zadaća Zajednice,

6. pokreće i brine o suradnji Zajednice s drugim turističkim zajednicama i drugim tijelima sa zajedničkim interesom,

7. brine se o pripremi sjednica Skupštine Zajednice i Turističkog vijeća,

8. potpisuje odluke i druge akte koje donosi Skupština Zajednice i Turističko vijeće,

9. sudjeluje u nacionalnoj koordinaciji predsjednika turističkih zajednica,

10. saziva i predsjedava sjednicama regionalne koordinacije radi osiguravanja usklađenosti planskih dokumenata i provedbe strateških ciljeva, a osobito vezano uz prikupljanje podataka i analizu stanja razvoja destinacije, valorizaciju i razvoj atrakcija, dostupnost destinacije, razvoj Javne turističke infrastrukture, upravljanje turističkim tokovima, promet u destinaciji, javne službe i sigurnost, najmanje jedanput godišnje,

11. obavlja i druge poslove utvrđene aktima Skupštine Zajednice i Turističkog vijeća.

Članak 4.

Ove izmjene i dopune Statuta stupaju na snagu osmoga dana od dana objave u »Narodnim novinama«.

Klasa: 334-/25

Urbroj: 413/25

Gospić, 31. listopada 2025.

Predsjednik
 Turističke zajednice
 Ličko-senjske županije
 Ernest Petry, v. r.